ಪಡ್ಡೆಹುಲಿ ಟ್ರೈಲರ್ ಲಾಂಚ್ ಮಾಡಿದ್ರು ಚಾಲೆಂಜಿಂಗ್ ಸ್ಟಾರ್!

ಎಮ್. ರಮೇಶ್ ರೆಡ್ಡಿ ನಿರ್ಮಾಣದ, ನಿರ್ಮಾಪಕ ಕೆ ಮಂಜು ಪುತ್ರ ಶ್ರೇಯಸ್ ನಾಯಕನಾಗಿ ಅಭಿನಯಿಸಿರುವ ಪಡ್ಡೆಹುಲಿ ಚಿತ್ರದ ಟ್ರೈಲರ್ ಲಾಂಚ್ ಆಗಿದೆ. ಚಾಲೆಂಜಿಂಗ್ ಸ್ಟಾರ್ ದರ್ಶನ್ ಅವರು ಪ್ರೀತಿಯಿಂದ ಈ ಟ್ರೈಲರ್ ಅನ್ನು ಅನಾವರಣಗೊಳಿಸಿ ಶುಭ ಕೋರಿದ್ದಾರೆ. ಹೀಗೆ ಯಜಮಾನನ ಕಡೆಯಿಂದ ಹೊರ ಬಂದಿರೋ ಈ ಟ್ರೈಲರ್ ನಿಜಕ್ಕೂ ಬೆರಗಾಗಿಸುವಂತಿದೆ!

ಪಡ್ಡೆಹುಲಿ ಎಂಬ ಹೆಸರು ಕೇಳಿದಾಕ್ಷಣ ಇದು ಯುವ ಆವೇಗ ಹೊಂದಿರೋ ಮಾಸ್ ಸಿನಿಮಾ ಎಂಬ ನಿರ್ಧಾರಕ್ಕೆ ಬಂದಿದ್ದರು. ಆದರೆ ಅದು ಅರ್ಧ ಸತ್ಯ ಎಂಬುದನ್ನು ನಿರೂಪಸುತ್ತಲೇ ಈ ಟ್ರೈಲರ್ ಬೇರೆಯದ್ದೇ ಲೋಕವೊಂದನ್ನು ಎಲ್ಲರ ಮುಂದೆ ತೆರೆದಿಟ್ಟಿದೆ. ಪ್ರಧಾನವಾಗಿ ಹೇಳಬೇಕೆಂದರೆ ಪಡ್ಡೆಹುಲಿ ಪಕ್ಕಾ ಫ್ಯಾಮಿಲಿ ಎಂಟರ್ ಟೈನರ್. ಇದರೊಳಗೆ ಫ್ಯಾಮಿಲಿ ಸೆಂಟಿಮೆಂಟ್, ಪ್ರೀತಿ, ಮಾಸ್, ಕಾಮಿಡಿ ಸೇರಿದಂತೆ ಎಲ್ಲ ವರ್ಗದ ಪ್ರೇಕ್ಷಕರಿಗೂ ಇಷ್ಟವಾಗಬಲ್ಲ ಸಕಲ ಅಂಶಗಳೂ ಇದ್ದಾವೆ. ಈ ವಿಚಾರವನ್ನ ಟ್ರೈಲರ್ ಸಾಕ್ಷೀಕರಿಸಿದೆ.

ಗುರುದೇಶಪಾಂಡೆ ನಿರ್ದೇಶನದ ಈ ಚಿತ್ರದ ಟ್ರೈಲರ್ ನಲ್ಲಿ ಶ್ರೇಯಸ್ ಕಾಣಿಸಿಕೊಂಡಿರೋ ರೀತಿ ಎಂಥವರನ್ನೂ ಸೆಳೆಯುವಂತಿವೆ. ಅವರು ಮಾಸ್ ಸನ್ನಿವೇಶಗಳಲ್ಲಿ ಯಾವ ಥರ ವಿಜೃಂಭಿಸಿದ್ದಾರೆಂದರೆ, ಎಂಥವರೂ ಶಿಳ್ಳೆ ಹೊಡೆದು ಕನ್ನಡದ ಟೈಗರ್ ಶ್ರಾಫ್ ಅಂತ ಹೇಳಿ ಬಿಡುವಷ್ಟು ಚೆಂದಗೆ ಕಾಣಿಸಿಕೊಂಡಿದ್ದಾರೆ. ಶ್ರೇಯಸ್‍ಗೆ ಜೋಡಿಯಾಗಿ ನಿಶ್ವಿತಾ ನಾಯ್ಡು ಮುದ್ದುಮುದ್ದಾಗಿ ಕಾಣಿಸಿಕೊಂಡಿದ್ದಾರೆ.

ವಿಶೇಷ ಅಂದ್ರೆ ಒಂದು ಕಾಲದಲ್ಲಿ ಜೋಡಿಯಾಗಿ ನಟಿಸಿದ್ದ ಸುಧಾರಾಣಿ ಮತ್ತು ಕ್ರೇಜಿಸ್ಟಾರ್ ರವಿಚಂದ್ರನ್ ಪಡ್ಡೆಹುಲಿಯಲ್ಲಿಯೂ ಜೋಡಿಯಾಗಿ ನಟಿಸಿದ್ದಾರೆ. ಅವರಿಲ್ಲಿ ಮತ್ತೊಂದು ಸಲ ಮೋಡಿ ಮಾಡೋ ಸೂಚನೆಗಳೂ ಕಾಣಿಸಿವೆ. ಒಟ್ಟಾರೆಯಾಗಿ ಈ ಟ್ರೈಲರ್ ಪಡ್ಡೆಹುಲಿಯ ಅಸಲೀ ಖದರ್ ಏನೆಂಬುದನ್ನ ಸ್ಪಷ್ಟವಾಗಿಯೇ ಜಾಹೀರು ಮಾಡಿದೆ.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv , ಪಬ್ಲಿಕ್ ಟಿವಿ ಆ್ಯಪ್ ಡೌನ್‍ಲೋಡ್ ಮಾಡಿ: play.google.com/publictv